U Kairu oteli Hrvata: Izvukli ga iz auta dok se vozio na posao

U Vladi kažu kako se radi o osjetljivoj stvari i za sada nema zahtjeva za otkupninu. Naime, nitko se nije javio sa zahtjevima. Ne zna se tko ga je oteo i nema indicija

<p>U Kairu je u srijedu ujutro otet T.S. (31), hrvatski državljanin koji je radio za francusku tvrtku. To jutro <b>vozio je prema bazi</b> tvrtke na posao. Prema informacijama koje ima Ministarstvo vanjskih poslova, bio je u automobilu s vozačem kojeg su otmičari izvukli iz automobila i ostavili na cesti, a mladog Hrvata su <b>oteli i otišli</b>.</p><p>Neslužbeno se doznaje da je bio na <b>menadžerskoj poziciji</b> u tvrtki Company General Geoscience.</p><p>Odmah idućeg dana, kažu u Vladi, francunska tvrtka obavijestila je hrvatsko veleposlanstvo u Egiptu, a oni MVP. Ministarstvo vanjskih poslova potom je odmah obavijestilo obitelj i od tada su u stalnom kontaktu s njima.</p><p>U Vladi kažu kako se radi o osjetljivoj stvari i za sada nema<b> zahtjeva za otkupninu</b>. Naime, nitko se nije javio sa zahtjevima. Ne zna se tko ga je oteo i nema nikakvih indicija.</p><p>Veleposlanstvo u Egiptu surađuje sa svim nadležnim tijelima, s francuskim veleposlanstvom, s <b>delegacijom EU</b> u Kairu i s francuskom tvrtkom.</p><p>- Dobili smo informacije da se poduzima sve kako bi se dobilo što više informacija. Mi želimo da ga se nađe i<b> da ga vratimo </b>- rekao je izvor iz Vlade.</p><p>O ovom događaju oglasilo se priopćenjem i Ministarstvo vanjskih i europskih poslova na svojim web stranicama:</p><p>Ministarstvo vanjskih i europskih poslova od prvog trenutka poduzima sve potrebne radnje, a zajedno s Veleposlanstvom RH u Kairu i drugim hrvatskim institucijama u stalnom smo kontaktu s nadležnim<b> institucijama u Egiptu</b>, Delegacijom EU u Kairu, francuskom kompanijom kao i partnerskim službama kako bi dobili informacije o otetom hrvatskom državljaninu.</p><p>MVEP je u <b>stalnom kontaktu</b> s obitelji otetog hrvatskog državljanina.</p><p>S obzirom na osjetljivost situacije molimo medije za puno razumijevanje te provjeru informacija prije objave kako se dodatno ne bi otežala ionako teška situacija.</p><p>O svim novim informacijama javnost će biti <b>na vrijeme obaviještena</b>.</p>